Document ID: /roh_data/filtered/fineweb-2-filterrobots_roh.jsonl.gz/20397

En Svizra regiva l'entschatta schaner la tema, ch'ils ospitals pudessan vegnir als cunfins. Entant va il dumber da las persunas sin las staziuns intensivas però enavos, respectiv stagnescha.
L'entschatta da mars eran las staziuns intensivas anc occupadas cun 187 pazientas e pazients. La fin dal mais eran quai 14 pertschient damain, e quai malgrà ch'il dumber da cas crescha.
En vista a las cifras d’infecziuns novas che creschan adina pli fitg, fa quai surstar. L’entschatta mars era la media da set dis anc tar var 1’000 infecziuns novas, la fin da mars è la cifra per duas terzas pli auta.
Vaccinaziun ha effect
Sco quai ch’il suprastant da l’Uniun dals medis chantunals Thomas Steffen ha ditg sin dumonda da SRF, saja la raschun surtut la campagna da vaccinaziun. Cun la vaccinaziun sajan dapli persunas sur 70 onns protegidas. Ed uschia giajan las ospitalisaziuns ed er ils mortoris enavos.